CELEX: 32020D1282
Language: fi
Date: 2020-08-31 00:00:00
Title: Komission päätös (EU) 2020/1282, annettu 31 päivänä elokuuta 2020, luvan antamisesta Ranskalle pidentää tiettyjä Euroopan parlamentin ja neuvoston asetuksen (EU) 2020/698 11, 16 ja 17 artiklassa määritettyjä ajanjaksoja (tiedoksiannettu numerolla C(2020) 6027) (Ainoastaan ranskankielinen teksti on todistusvoimainen)

15.9.2020   
               
               
                  FI
               
               
                  Euroopan unionin virallinen lehti
               
               
                  L 301/9
               
            
         KOMISSION PÄÄTÖS (EU) 2020/1282,
         annettu 31 päivänä elokuuta 2020,
         luvan antamisesta Ranskalle pidentää tiettyjä Euroopan parlamentin ja neuvoston asetuksen (EU) 2020/698 11, 16 ja 17 artiklassa määritettyjä ajanjaksoja
         
            
               (tiedoksiannettu numerolla C(2020) 6027)
            
         
         (Ainoastaan ranskankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19:n leviämisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä sekä tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla, 25 päivänä toukokuuta 2020 annetun Euroopan parlamentin ja neuvoston asetuksen (EU) 2020/698 (1) ja erityisesti sen 11 artiklan 4 kohdan, 16 artiklan 6 kohdan ja 17 artiklan 5 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2020/698 11 artiklan 2 kohdassa pidennetään määräaikoja, joiden kuluessa veturinkuljettajan lupakirjan haltijan on käytävä määräaikaistarkastuksissa ja jotka muutoin olisivat umpeutuneet tai umpeutuisivat 1 päivän maaliskuuta 2020 ja 31 päivän elokuuta 2020 välisenä aikana.
                  
               
                     (2)
                  
                  
                     Asetuksen (EU) 2020/698 16 artiklan 1 kohdassa pidennetään määräaikoja, joiden kuluessa on suoritettava satamarakenteita koskevien turva-arviointien säännöllinen uudelleentarkastelu ja jotka muutoin olisivat umpeutuneet tai umpeutuisivat 1 päivän maaliskuuta 2020 ja 31 päivän elokuuta 2020 välisenä aikana.
                  
               
                     (3)
                  
                  
                     Asetuksen (EU) 2020/698 17 artiklan 1 kohdassa pidennetään määräaikoja, joiden kuluessa on suoritettava satamien turvallisuusarviointien ja satamaturvallisuussuunnitelmien uudelleentarkastelu ja jotka muutoin olisivat umpeutuneet tai umpeutuisivat 1 päivän maaliskuuta 2020 ja 31 päivän elokuuta 2020 välisenä aikana.
                  
               
                     (4)
                  
                  
                     Kaikissa näissä artikloissa jäsenvaltion sallitaan pyytää niissä säädetyn pidennyksen jatkamista, jos jäsenvaltio pitää todennäköisenä, ettei kyseinen toiminta ole käytännössä mahdollista myöskään 31 päivän elokuuta 2020 jälkeen niiden toimenpiteiden vuoksi, jotka jäsenvaltio on toteuttanut covid-19:n leviämisen estämiseksi tai rajoittamiseksi. Tällainen pidennys olisi perusteltava asianmukaisesti ja rajattava siihen, mikä on ehdottoman välttämätöntä, jotta pidennys vastaisi ajanjaksoa, jona muodollisuuksia, menettelyjä, tarkastuksia ja koulutuksia ei todennäköisesti voida toteuttaa, eikä pidennys saa missään tapauksessa ylittää kuutta kuukautta.
                  
               
                     (5)
                  
                  
                     Ranska esitti 31 päivänä heinäkuuta 2020 päivätyllä kirjeellä perustellun pyynnön pidentää mainitun asetuksen 11 artiklan 2 kohdassa määritettyä kuuden kuukauden ajanjaksoa kuudella kuukaudella. Lisäksi se esitti perustellun pyynnön saada pidentää 1 päivän maaliskuuta 2020 ja 31 päivän elokuuta 2020 välistä määräaikaa neljällä kuukaudella sekä 30 päivänä marraskuuta 2020 päättyvää määräaikaa 28 päivään helmikuuta 2021 saakka viitaten pyynnössään asetuksen (EU) 2020/698 16 artiklan 1 kohtaan ja 17 artiklan 1 kohtaan. Ranska toimitti pyyntönsä tueksi lisätietoja 5 ja 14 päivänä elokuuta 2020 sekä 28 päivänä elokuuta 2020. Viimeksi mainittuna päivänä se muutti pyyntöään, joka koski 11 artiklan 2 kohdassa määritettyä kuuden kuukauden ajanjaksoa, lyhentämällä pyytämänsä pidennyksen vain neljään kuukauteen. Samana päivänä se peruutti 31 päivänä heinäkuuta 2020 esittämänsä pyynnön, joka koski asetuksen (EU) 2020/698 9 ja 10 artiklassa määritettyjen ajanjaksojen pidentämistä.
                  
               
                     (6)
                  
                  
                     Asetuksen (EU) 2020/698 11 artiklaa koskevan pyynnön osalta voidaan todeta, että Ranskan toimittamien tietojen mukaan covid-19-pandemia on vaikuttanut erityisen paljon Ranskan alueeseen, minkä vuoksi Ranskan hallitus on ottanut käyttöön erityisen rajoittavia ja suojaavia toimenpiteitä. Kyseisillä toimenpiteillä on vähennetty veturinkuljettajien säännöllisten lääkärintarkastusten määrää vain 6 prosenttiin huhtikuussa 2020 suunniteltujen tarkastusten määrästä.
                  
               
                     (7)
                  
                  
                     Ranskan toimittamien tietojen mukaan suojatoimenpiteitä, joilla on pyritty rajoittamaan viruksen leviämistä, sovelletaan edelleen lääketieteellisen asiantuntemuksen perusteella terveystilanteen parantumisesta huolimatta. Näiden toimenpiteiden vuoksi sellaisten säännöllisten tarkastusten määrä, jotka voitiin suorittaa, vähenivät 60 prosenttiin normaalista määrästä toukokuussa 2020.
                  
               
                     (8)
                  
                  
                     Huolimatta merkittävistä toimista, joita on toteutettu viivästyneiden tarkastusten priorisoimiseksi ja säännöllisten lääkärintarkastusten määrän lisäämiseksi kesäkuusta 2020 alkaen, lääkärintarkastusten viivästymiä ei ole mahdollista poistaa asetuksessa (EU) 2020/698 säädetyn pidennetyn määräajan kuluessa. Terveyspalvelujen resursseja tarvitaan myös covid-19-tartunnan saaneiden potilaiden tukemiseen. Lisäksi pandemian yhteydessä ja näiden lääkärintarkastusten erityisluonteen vuoksi ei ole mahdollista lisätä merkittävästi sellaisten valtuutettujen terveydenhuollon ammattilaisten määrää, jotka voivat todentaa veturinkuljettajien kelpoisuuden.
                  
               
                     (9)
                  
                  
                     Nykyisiä covid-19-käytäntöjä, jotka Ranskan viranomaiset ovat panneet täytäntöön, ovat seuraavat:
                     
                                 —
                              
                              
                                 järjestelmällinen seulonta terveydenhoitokeskusten vastaanotoissa (lämmön mittaaminen, kuljettajaa koskeva kyselylomake, neuvonta ja hoito, kun epäillään tartuntaa tai havaitaan tartuntaoireita, käsien pesu);
                              
                           
                                 —
                              
                              
                                 turvaetäisyyden pitäminen odotushuoneissa ja joidenkin tuolien poistaminen käytöstä, jotta voidaan noudattaa vähintään yhden metrin turvaväliä kahden kasvomaskia käyttävän välillä;
                              
                           
                                 —
                              
                              
                                 tutkimus- ja odotushuoneiden tuulettaminen jokaisen lääkärintarkastuksen tai sairaanhoitajan suorittaman toimenpiteen (kuulokäyrätutkimus, näytteenotto) tai psykologisten testien jälkeen;
                              
                           
                                 —
                              
                              
                                 desinfiointi jokaisen lääkärintarkastuksen, sairaanhoitajan suorittaman toimenpiteen (kuulokäyrätutkimus, näytteenotto) tai psykologisten testien jälkeen.
                              
                           Nämä toimenpiteet vähentävät kapasiteettia 20 prosenttia tavanomaiseen kapasiteettiin verrattuna.
                  
               
                     (10)
                  
                  
                     Näiden toimenpiteiden jatkumisesta riippumatta Ranska aikoo lisätä merkittävästi syksyllä suoritettavien lääkärintarkastusten määrää purkaakseen kertynyttä sumaa. Suman täydellinen purkaminen tällä tavoin kestäisi kuitenkin joulukuun loppuun saakka.
                  
               
                     (11)
                  
                  
                     Asetuksen (EU) 2020/698 16 artiklan 1 kohdan ja 17 artiklan 1 kohdan osalta voidaan todeta, että Ranskan toimittamien tietojen mukaan on todennäköistä, että kaikki satamien turvallisuusarviointien ja satamarakenteiden turva-arviointien uudelleentarkastelut, jotka pitäisi tai olisi pitänyt suorittaa vuonna 2020, saadaan suoritettua vasta 28 päivään helmikuuta 2021 mennessä niiden toimenpiteiden vuoksi, joita Ranska on toteuttanut covid-19:n leviämisen estämiseksi tai rajoittamiseksi.
                  
               
                     (12)
                  
                  
                     Ranskassa on poikkeuksellisen suuri määrä etenkin sellaisia satamien turvallisuusarviointeja ja satamarakenteiden turva-arviointeja, joita olisi tarkasteltava uudelleen vuoden 2020 aikana: 7 satamien turvallisuusarviointia ja 62 satamarakenteiden turva-arviointia sekä yhtä monta satamien ja satamarakenteiden turvallisuussuunnitelmaa. Elokuun 3 päivänä 2020 uudelleentarkastelua ei ollut vielä suoritettu kuudelle satamien turvallisuusarvioinnille ja 53:lle satamarakenteiden turva-arvioinnille. Tällaisia arviointeja on enemmän kuin vuosina 2021, 2022 ja 2023 uudelleen tarkasteltavia arviointeja yhteensä (6–8 satamien turvallisuusarviointia ja 27–30 satamarakenteiden turva-arviointia).
                  
               
                     (13)
                  
                  
                     Ranskan toimittamien tietojen mukaan toimivaltaiset viranomaiset, jotka vastaavat näistä uudelleentarkasteluista, ovat olleet ja ovat edelleen eturintamassa covid-19-kriisin seurausten hallinnassa. Näillä viranomaisilla on myös yleiseen turvallisuuteen, riskien ehkäisemiseen ja kriisinhallintaan liittyviä velvollisuuksia. Tällä hetkellä covid-19-tapaukset lisääntyvät erityisesti Ranskan rannikkoalueilla, joilla viranomaisten on reagoitava niihin. Lisäksi asianomaisten osapuolten välisten audio- tai videokonferenssien järjestämistä vaikeuttaa se, että tietojenvaihdon turvallisuuden ja luottamuksellisuuden varmistamiseen ei ole riittävästi välineitä. Toimivaltaisilla viranomaisilla on näissä olosuhteissa huomattavia käytännön vaikeuksia hoitaa tehtäviään, koska asianomaisen henkilöstön fyysisiä kokouksia ja matkoja on edelleen hankala järjestää, kun käytössä on toimenpiteitä covid-19:n leviämisen estämiseksi tai rajoittamiseksi.
                  
               
                     (14)
                  
                  
                     Tämän seikan ja kertyneen suman vuoksi, joka johtuu uudelleentarkastelujen keskeyttämisestä 17 päivän maaliskuuta 2020 ja 11 päivän toukokuuta 2020 väliseksi ajaksi (Ranskan eristysaika), on käytännössä mahdotonta saada kaikkia välttämättömiä uudelleentarkasteluja ajoissa päätökseen ilman määräaikojen pidentämistä. Uudelleentarkastelut olivat vaikeita suorittaa eristysajan jälkeen ja ovat olleet sitä myös sen jälkeen, kun Ranskan kansanterveysuhka päättyi 10 päivänä heinäkuuta 2020.
                  
               
                     (15)
                  
                  
                     Lisäksi huomattava osa uudelleen tarkasteltavista satamien turvallisuusarvioinneista ja satamarakenteiden turva-arvioinneista koskee Ranskan merentakaisia departementteja, joissa covid-19-pandemia on ollut erityisen akuutti ja on sitä edelleen. Sen lisäksi, että henkilöstöä on mobilisoitu Manner-Ranskan epidemian vuoksi, sairaalakapasiteetin rajallisuus ja covid-19:n suuri esiintyvyys ovat vaatineet tiukkoja matkustusrajoituksia, joihin kuuluu myös karanteenitoimenpiteitä. Tämä on vaikuttanut suoraan satamaturvallisuustyöhön erityisesti hankaloittamalla tunnustettujen turvaorganisaatioiden henkilöstön matkustamista Manner-Ranskasta.
                  
               
                     (16)
                  
                  
                     Edellä kuvattujen ongelmien vuoksi on todennäköistä, että Ranskassa on edelleen vaikea saada satamien turvallisuusarviointeja ja satamarakenteiden turva-arviointeja päätökseen. Ranska pitää todennäköisenä, että vuonna 2020 suorittamatta jääneiden uudelleentarkastelujen saattaminen päätökseen ja eristysaikana kertyneen suman purkaminen ei ole käytännössä mahdollista ilman viiteajanjakson pidentämistä 31 päivään joulukuuta 2020 ja määräajan pidentämistä 28 päivään helmikuuta 2021.
                  
               
                     (17)
                  
                  
                     Sen vuoksi Ranskalle olisi annettava lupa pidentää asetuksen (EU) 2020/698 11 artiklan 2 kohdassa määritettyä neljän kuukauden ajanjaksoa. Ranskalle olisi myös annettava lupa pidentää asetuksen (EU) 2020/698 16 artiklan 1 kohdassa ja 17 artiklan 1 kohdassa määritettyjä 1 päivän maaliskuuta 2020 ja 31 päivän elokuuta 2020 välisiä määräaikoja ja 30 päivänä marraskuuta 2020 päättyvää määräaikaa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan Ranskalle lupa pidentää asetuksen (EU) 2020/698 11 artiklan 2 kohdassa määritettyä kuuden kuukauden ajanjaksoa neljällä kuukaudella.
            Annetaan Ranskalle lupa pidentää asetuksen (EU) 2020/698 16 artiklan 1 kohdassa ja 17 artiklan 1 kohdassa määritettyjä 1 päivän maaliskuuta 2020 ja 31 päivän elokuuta 2020 välisiä määräaikoja neljällä kuukaudella.
            Annetaan Ranskalle lupa pidentää asetuksen (EU) 2020/698 16 artiklan 1 kohdassa ja 17 artiklan 1 kohdassa määritettyä 30 päivänä marraskuuta 2020 päättyvää määräaikaa 28 päivään helmikuuta 2021 saakka.
         
         
            2 artikla
            Tämä päätös on osoitettu Ranskan tasavallalle.
         
         
            Tehty Brysselissä 31 päivänä elokuuta 2020.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 165, 27.5.2020, s. 10.